馬天尼斯變玻璃人 復出即傷再抖1個月
2024年04月03日 09:00
東網電視
更多新聞短片
利辛度馬天尼斯今季傷多過踢。(Getty Images)
曼聯今季防線傷患頻繁,中堅利辛度馬天尼斯上場啱啱復出,近日練波即告再傷,將要休息至少1個月,加埋上仗傷出嘅域陀連迪路夫亦要抖1個月,「紅魔鬼」又要面臨嚴峻後防荒。
英國傳媒報道,利辛度馬天尼斯喺訓練中小腿受傷,養傷期至少1個月。呢位阿根廷國腳季初因足踝受傷長抖接近4個月,今年初復出踢咗幾場,又因膝傷抖成2個月,上輪對賓福特復出踢咗20分鐘多啲,估唔到又喺操練受傷,慘成「玻璃人」。
喺對賓福特一仗傷出嘅瑞典中堅域陀連迪路夫,經檢查後發現大腿筋拉傷,同樣要休息至少1個月,加上華拉尼同莊尼伊雲斯都有傷在身,曼聯依家只剩哈利馬古尼一個健康中堅。